ФIыкIэ я цIэр ягъэIу
Ломоносовым и цIэр зэрихьэу Москва дэт къэрал университетым щызэхэтащ биологиемкIэ дунейпсо универсиадэ. Абы илъэс етIуанэ хъуауэ хэтщ Къэбэрдей-Балъкъэр къэрал университетым и студентхэр.
Урысеймрэ СНГ-м и къэралыгъуэхэмрэ щыщу командэ 29-рэ зыхэта мы Iуэхугъуэм и къалэн нэхъыщхьэу щытар биологие щIэныгъэм иужьрей илъэсхэм къыхыхьа бгъэдыхьэкIэщIэхэм щIалэгъуалэр куууэ хэгъэгъуэзэнырщ.
ЛъэныкъуитIу гуэшауэ екIуэкIа универсиадэм и япэ Iыхьэм студентхэм ябгъэдэлъ щIэныгъэр здынэсыр упщIэхэмкIэ ягъэунэхуащ. ЕтIуанэм еджакIуэхэм къалэн къызэрыщащIам тету, ягъэхьэзыра щIэныгъэ-къэхутэныгъэ проектхэр щызэпкърахащ. КъищынэмыщIауэ, зэIущIэм хэтхэр тепсэлъыхьащ иджырей биологиемрэ медицинэмрэ.
Зэхуэсым ехъулIэныгъэ яIэу зыкъыщызыгъэлъэгъуа ныбжьыщIэхэу Къэрмокъуэ Марьянэ, Ало Iэминэ, Кушбокъуэ Даринэ сымэ щIэныгъэлIхэм иджыри зэ нэрылъагъу щащIащ ди щIыпIэм икIа студентхэм щIэныгъэ куу зэрабгъэдэлъымрэ сыт хуэдэ къэхутэныгъэхэми жыджэру хэтыну зэрыхьэзырымрэ.
Жанхъуэт Зузэ.
